CELEX: 22008D0991
Language: sl
Date: 2008-12-15 00:00:00
Title: 2008/991/ES: Sklep Sveta ministrov AKP-ES št. 3/2008 z dne 15. decembra 2008 o sprejetju sprememb Priloge IV k Sporazumu o partnerstvu

31.12.2008   
            
            
               SL
            
            
               Uradni list Evropske unije
            
            
               L 352/59
            
         
      SKLEP SVETA MINISTROV AKP-ES št. 3/2008
   z dne 15. decembra 2008
   o sprejetju sprememb Priloge IV k Sporazumu o partnerstvu
   (2008/991/ES)
   SVET MINISTROV AKP-ES JE –
   ob upoštevanju Sporazuma o partnerstvu med članicami skupine afriških, karibskih in pacifiških držav („države AKP“) na eni strani ter Evropsko skupnostjo in njenimi državami članicami na drugi, podpisanega v Cotonouju (Benin) dne 23. junija 2000 in revidiranega v Luxembourgu dne 25. junija 2005 („Sporazum o partnerstvu AKP-ES“) (1), in zlasti členov 15(3), 81 in 100 Sporazuma,
   ob upoštevanju priporočila Odbora držav AKP in ES za sodelovanje pri financiranju razvoja AKP-ES,
   ob upoštevanju naslednjega:
   
               (1)
            
            
               Za izboljšanje učinkovitosti in za povečanje usklajenosti je bilo v Prilogo IV k Sporazumu o partnerstvu AKP-ES vključenih več določb v zvezi s postopki upravljanja in izvajanjem. Vendar so ostale določbe Priloge IV o dodeljevanju in izvajanju pogodb predmet nadaljnjih razprav.
            
         
               (2)
            
            
               Podpis revidiranega Sporazuma o partnerstvu AKP-ES 25. junija 2005 je spremljala tudi Izjava VIII z naslovom „Skupna izjava o členu 19a Priloge IV“, ki navaja: „Svet ministrov bo v skladu s členom 100 Sporazuma iz Cotonouja preučil določbe Priloge IV v zvezi z dodeljevanjem in izvajanjem pogodb, da bi jih sprejel pred začetkom veljavnosti Sporazuma o spremembi Sporazuma iz Cotonouja“.
            
         
               (3)
            
            
               Besedilo novega člena 19c, ki nadomešča člene 21, 23, 25, 27, 28 in 29 Priloge IV, dosega cilje poenostavitve, razjasnitve ter uskladitve postopkov naročil in upravljanja, veljavnih za pogodbe, ki jih financira Evropska skupnost.
            
         
               (4)
            
            
               Zato je primerno, da se Priloga IV k Sporazumu o partnerstvu AKP-ES ustrezno spremeni –
            
         SKLENIL:
   Člen 1
   Priloga IV k Sporazumu o partnerstvu AKP-ES se spremeni:
   
               1.
            
            
               črtajo se členi 21, 23, 25, 27, 28 in 29;
            
         
               2.
            
            
               vstavi se naslednji člen:
               „Člen 19c
               Dodeljevanje pogodb, dodeljevanje donacij in izvajanje pogodb
               1.   Če ni drugače določeno v členu 26, se pogodbe in donacije dodeljujejo in izvajajo v skladu s pravili Skupnosti in, razen v posebnih primerih, opredeljenih s temi pravili, v skladu s standardnimi postopki in dokumentacijo, ki jo je pripravila in objavila Komisija za namene izvajanja ukrepov sodelovanja s tretjimi državami in ki velja v trenutku začetka zadevnega postopka.
               2.   Pri decentraliziranem upravljanju, pri katerem skupna ocena kaže, da so postopki za dodeljevanje pogodb in donacij v državi AKP ali regiji, prejemnici sredstev, ter postopki, ki so jih odobrili financerji, v skladu z načeli preglednosti, sorazmernosti, enake obravnave in nediskriminacije ter preprečujejo kakršno koli navzkrižje interesov, Komisija te postopke uporablja v skladu s Pariško deklaracijo in brez poseganja v člen 26, ob polnem upoštevanju pravil za izvrševanje svojih pooblastil na tem področju.
               3.   Država AKP ali regija, prejemnica sredstev, se zaveže, da bo redno preverjala pravilno izvajanje dejavnosti, financiranih s strani sklada, sprejela ustrezne ukrepe za preprečevanje nepravilnosti in goljufij ter po potrebi sprožila sodne postopke za vračilo neupravičeno izplačanih sredstev.
               4.   Pri decentraliziranem upravljanju pogodbe sklepajo, pripravljajo, podpisujejo in izvajajo države AKP. Vendar lahko te države zaprosijo Komisijo, da sklene, pripravi, podpiše in izvaja pogodbe v njihovem imenu.
               5.   V skladu z zavezo iz člena 50 tega sporazuma se pogodbe in donacije, ki se financirajo iz sredstev sklada, izvršujejo v skladu z mednarodno priznanimi temeljnimi standardi na področju delovnega prava.
               6.   Ustanovi se strokovna skupina predstavnikov Sekretariata skupine držav AKP in Komisije, katere naloga je, da na zahtevo katere koli pogodbenice ugotovi kakršne koli ustrezne spremembe ter predlaga spremembe in izboljšave pravil in postopkov iz odstavkov 1 in 2.
               Ta skupina Odboru držav AKP in ES za sodelovanje pri financiranju razvoja predloži tudi periodično poročilo, da mu pomaga pri njegovi nalogi preučevanja težav pri izvajanju dejavnosti razvojnega sodelovanja in predlaganju ustreznih ukrepov.“
            
         Člen 2
   Svet ministrov AKP-ES ta sklep sprejme po pisnem postopku.
   
      V Bruslju, 15. decembra 2008
      
         
            Predsednik
         
         
            Odbora veleposlanikov AKP-ES Za Svet ministrov AKP-ES
         
         P. SELLAL
         
      
   
   
      (1)  UL L 287, 28.10.2005, str. 4.